6.4.2022 г.
BG
Официален вестник на Европейския съюз
C 152/79
3.2.
Комитетът оценява факта, че Комисията изясни преди всичко какви мерки могат да бъдат предприети без предварително уведомяване въз основа на действащите правила, като в същото време се прилага временна и гъвкава регулаторна рамка, която даде възможност за безпрецедентно предоставяне на помощ в опростена процедурна рамка. 3.3.
В съответствие с тази правна рамка генерална дирекция „Конкуренция“ (ГД COMP) на Комисията разреши значителен брой национални режими за помощ в много кратки срокове, което беше наложено от извънредната пандемична ситуация, проявявайки изключителен оперативен капацитет. 3.4.
ЕИСК счита, че Комисията е успяла да намери подходящ компромис между безпрецедентната неотложна необходимост от гъвкави правила за държавната помощ и същевременната потребност да се гарантира минимална регулаторна основа и цялостен надзор от страна на Комисията с цел намаляване на прекомерните неравенства във вътрешния пазар, които се дължат на различния капацитет на държавите членки да предоставят финансова подкрепа на националните си икономики. 3.5.
Множеството мерки за подпомагане на предприятията, уредени във временната рамка — включително преки безвъзмездни средства, публични гаранции за банкови кредити, субсидирани заеми и капиталови инвестиции в дружества — и значителният таван на допустимата помощ, особено след последната корекция, внесена от Комисията през януари 2021 г., се оказаха подходящи за справяне с кризата и значителен качествен скок в сравнение с предходната временна рамка, приета след финансовата криза от 2008 г. 3.6.
Що се отнася до взаимодействието между публичната намеса в икономиката и правилата за държавната помощ, ЕИСК подчертава значението, което могат да придобият правилата в областта на конкуренцията по отношение на правилното използване на средствата от ЕС от държавите членки при изпълнението на националните планове за възстановяване и устойчивост, без да се създават нарушения. 3.7.
Относно взаимодействието между антитръстовите правила, посочени в член 101 от ДФЕС и пандемичната криза, ЕИСК приветства факта, че Комисията бързо прие съобщение за насърчаване на проектите за сътрудничество между дружества, насочени към намаляване недостига в снабдяването с основни продукти и услуги по време на пандемията, като адаптира традиционните си насоки относно споразуменията за хоризонтално сътрудничество в специфичния социален, икономически и здравен контекст, създаден през 2020 г. 3.8.
Същевременно ЕИСК счита за особено полезни регламентите за изпълнение, одобрени от Комисията през април 2020 г., чиято цел е да направят временно по-гъвкаво прилагането на правилата в областта на конкуренцията в селскостопанските сектори, които са най-силно засегнати от пандемията от COVID-19.
С тези регламенти се дава възможност на земеделските стопани и на междубраншовите организации да предприемат временни колективни действия за стабилизиране на определени селскостопански сектори. 3.9.
Освен това в Доклада относно политиката в областта на конкуренцията за 2020 г. се описва дейността на Комисията, извършена в областта на контрола на сливанията с 361 нотифицирани сделки и 352 приети решения, довели до значителни намеси в 18 случая.
Това означава, че 76 % от всички нотифицирани сделки през 2020 г. са били разрешени чрез опростената процедура през „фаза 1“, илюстрирайки ефективното функциониране на процедурните правила, което е особено полезно с оглед на възстановяването на дейностите по сливане и придобиване на световно равнище, насърчавано от наличната понастоящем значителна ликвидност. 3.10.
И накрая ЕИСК счита за много показателно, че Европейската мрежа по конкуренция (ЕМК), която се стреми да координира действията на националните органи за защита на конкуренцията и ГД „Конкуренция“, успя да изрази силна единна позиция относно прилагането на правилата в областта на конкуренцията по време на здравната криза с COVID-19, с цел да се избегнат възможни опортюнистични и експлоататорски действия, особено осъдителни и вредни по време на криза. 4.
Цифровият преход и конкуренцията 4.1.
Цифровият преход и развитието на икономиката, основана на новите информационни и комуникационни технологии, поставят неразглеждани досега и важни въпроси относно конкуренцията.
Поради тази причина ЕИСК счита, че е важно европейските институции да се намесят с подходящо регулиране в този контекст. 4.2.
Комитетът вече се произнесе относно трите приети от Комисията основни законодателни предложения, с които се предлагат регулаторни мерки в контекста на цифровата икономика: относно предложението за регламент на Европейския парламент и на Съвета относно достъпни и справедливи пазари в цифровия сектор (Законодателен акт за цифровите пазари) (1); относно предложението за регламент на Европейския парламент и на Съвета относно единния пазар на цифрови услуги (Законодателен акт за цифровите услуги) (2); и относно предложението за регламент на Европейския парламент и на Съвета относно европейска рамка за управление на данните (Акт за управление на данните) (3).
(1) (2) (3)
ОВ C 286, 16.7.2021 г., стр. 64.
ОВ C 286, 16.7.2021 г., стр. 70.
ОВ C 286, 16.7.2021 г., стр. 38.